[{"text_idx": "#000000", "text": "Malgranda kongreso en sporta atmosfero"}, {"text_idx": "#000001", "text": "La c\u0302i-jara Universala Kongreso en Finnlando estas la plej malgranda UK en Eu\u0306ropo post la dua mondmilito, kun nur nau\u0306cento da alig\u0302intoj. La kongreso okazas en sportejo, kaj kiel salono Zamenhof servas enorma glacihokea areno. Dum la komitato de UEA devas fari seriozajn decidojn pri la estonteco de la asocio, la kongresanoj povas g\u0302ui intiman kaj amikan atmosferon."}, {"text_idx": "#000003", "text": "La dimanc\u0302o en Lahtio komencig\u0302is per la solena inau\u0306guro kun la eliranta estraro sur la podio. Nome de la Zamenhof-familio salutis la pranepino Margaret Zaleski-Zamenhof, kiun fine de s\u0302ia parolado oni surprizis per atribuo de lingvoekzamena diplomo. La ekzamenon s\u0302i sukcese trapasis pli frue."}, {"text_idx": "#000004", "text": "Estis anoncitaj neniuj novaj honoraj membroj, c\u0302ar neniu estis proponita por tiu honorigo. La longig\u0302antajn landajn salutojn markis lau\u0306vicaj reklamoj kaj akuzativaj eraroj. La inau\u0306guro aliflanke ricevis salutmesag\u0302on nek de urbaj au\u0306 s\u0302tataj autoritatoj nek de UN au\u0306 Unesko. Tiaj salutmesag\u0302oj ordinare estas la rezulto de instigo flanke de la LKK kaj UEA. Ja salutis la ambasadoro de Kanado, kiu invitis al la sekva UK en Montrealo."}, {"text_idx": "#000005", "text": "Kiel kongresejo c\u0302i-jare funkcias la glacihokea stadiono Isku Areena. Krom la granda c\u0302efa stadiona halo, kiu duone-duone estas salonoj Zamenhof kaj Hodler, la sportejo disponas precipe pri malgrandaj c\u0302ambroj. La libroservo estas nekutime malgranda kaj la salonon de au\u0306toraj duonhoroj povas eniri samtempe nur deko da homoj."}, {"text_idx": "#000006", "text": "Ankau\u0306 la kongreso estas tre malgranda, kun malpli ol 900 alig\u0302intoj \u2013 temas pri la plej malgranda eu\u0306ropa kongreso post la dua mondmilito. Aliflanke la Universala Kongreso en Lahtio tamen s\u0302ajne estas la plej granda internacia kongreso en Finnlando c\u0302i-jare, kaj g\u0302i jam ricevis iom da atento en gravaj amaskomunikiloj."}, {"text_idx": "#000007", "text": "En artikolo en la plej prestig\u0302a gazeto de Finnlando, Helsingin Sanomat, la prezidanto de LKK, Tuomo Grundstro\u0308m, konstatis ke la relativa malgrandeco de la kongreso efektive estas seniluziig\u0302o, konsiderante ke la kongresoj nemalofte havas du milojn da partoprenantoj. Kiel eblan kau\u0306zon li menciis la proksimecon de Baltiaj Esperanto-Tagoj."}, {"text_idx": "#000008", "text": "Por UEA la malalta nombro de alig\u0302intoj estas problemo, c\u0302ar ne antau\u0306videblas granda financa profito, kiun la asocio tre bezonus. Por la partoprenantoj la malgrandeco de la kongreso ne nepre estas problemo \u2013 la etoso estas pli amikeca kaj intima ol kutime. La vetero, same kiel la organiza nivelo, estas favoraj al la kongresanaro \u2013 kaj tiel prognozataj g\u0302is la fino."}, {"text_idx": "#000009", "text": "La komitato kunsidas en glacihokea areno."}, {"text_idx": "#000010", "text": "La dua kunsido de la komitato de UEA estis unu el la gravaj okazaj\u0302oj de dimanc\u0302o."}, {"text_idx": "#000016", "text": "La ceteraj komitatanoj apenau\u0306 havis demandojn pri la estraraj raportoj kaj kun granda plimulto ili sens\u0302arg\u0302igis la elirantan estraron. La nova teamo oficiale ekoficos nur lunde posttagmeze, post la fermita sesio de la komitato pri la ekonomia situacio de la asocio."}, {"text_idx": "#000017", "text": "Fermis la tagon la kongreslanda vespero, kiun organizis la Kulturaj Servoj de la urbo. Profesian duhoran prezentadon en la prestig\u0302a Sibelius-domo gvidis du esperantistaj gejunuloj, kiuj c\u0302i-jare diplomig\u0302is en muzika gimnazio de Lahtio. Al la programo kontribuis junula arc\u0302a kvarteto kaj la konata orgenisto Pauli Pietia\u0308inen, kiuj prezentis muzikon de Sibelius."}, {"text_idx": "#000018", "text": "C\u0302i-jare la programon ric\u0302igis ankau\u0306 nekutima prezentado de Cirque des puces (Pulcirko), kiu kunigis dancon, muzikon kaj cirkon, kaj eble ec\u0302 pli neordinara prezento de A\u0301ilu Valle, nordsamea rep-artisto. Bonvenigajn vortojn \u2013 plene en Esperanto \u2013 prezentis Timo Va\u0308a\u0308na\u0308nen el la ensemblo Suunta."}, {"text_idx": "#000019", "text": "Iom bedau\u0306rinde, la imponan programon povis c\u0302eesti ankau\u0306 lokanoj \u2013 de diversaj kongresanoj ili povis sperti neakcepteblan konduton, kiu intertempe ig\u0302is jam tolerata normo: malfrua alveno, fotado kun fulmolumo, umado inter la seg\u0302oj ec\u0302 en la unuaj vicoj, lau\u0306taj interparoloj."}, {"text_idx": "#000021", "text": "Lunde posttagmeze okazos interalie tria kunsido de la komitato de UEA, kiu escepte estos parte fermita por la publiko. En tiu speciala sesio la g\u0302enerala direktoro prezentos konfidencan raporton pri la kriza financa situacio de la asocio. La komitato devus decidi kiel plu trakti la temon, inkluzive de la bug\u0302eto 2020."}, {"text_idx": "#000022", "text": "Malgrau\u0306 la malemo de Mark Fettes, lau\u0306 la sabata decido de la komitato, al la koncerna parto de la fermita sesio estas invititaj ankau\u0306 la oficistoj kiujn minacas la tranc\u0302o de la laborhoroj. Lau\u0306 propono de komitatano Ans Bakker, ili havos la s\u0302ancon klarigi, kion la nova situacio signifos por ilia laboro kaj ili persone."}, {"text_idx": "#000023", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000026", "text": "Mi, hodiau\u0306, lundo, la 22-an de Julio 2019, estas ekde la 15:00 en la salono \u201cHodler\u201c kaj atendas por sekvi la laboron de la Komitato de UEA. Jam estas 15:38 sed en la salono nur c\u0302estas la publiko (mi kaj iu alia). C\u0302e la informejo oni supozas, ke la fermita kunveno ankorau\u0306 ne estas finita. Felic\u0302e ekzistas Libera Folio. Mi legas tion : \u201cLunde posttagmeze okazos interalie tria kunsido de la komitato de UEA, kiu escepte estos parte fermita por la publiko.\u201c Do bone, mi nenion legis en alia loko au\u0306 en alia skribo pri tiu informo. Dankon al Libera Folio. Nun estas 15:52 kaj nun mi estas sola en tiu granda salono. Strangaj sentoj ! Mistera etoso. Kie estas la komitato de UEA ! La komitato malaperis. Ne vere estas sola. Fakte, la tri teknikistoj de la sonoriloj vane atendas ekde 14:00 por labori."}, {"text_idx": "#000027", "text": "Gravus ke tia kongreso sendepende de la nombro de partoprenantoj produktus novajn intelektajn kaj kulturajn valorojn en Esperanto kaj ne nur arigus amason da turistoj el C\u0302inio, Koreio kaj Japanio, de kiuj multaj vers\u0302ajne ec\u0302 ne vere scipovas Esperanton kaj probable ankau\u0306 ne partoprenas UEA-asociajn programerojn (c\u0302ar ili ne havas tempon, c\u0302ar ili turismas tra la lando), kiel oni povis observi en pasintaj UKoj (cetere, simile kiel BET en Litovio, kie partoprenas multaj litovoj, kiuj ne sufic\u0302e scipovas la lingvon). Pro tio mi pledas por pripensado de nova koncepto por alternativa UK, kie nek tiaj turistoj kaj nek la eterne samaj UEA-funkciuloj dominu la scenejojn, sed kie veraj esperantistoj INTELIGENTE diskutu pri gravaj kaj aktualaj temoj (prefere ne-esperantistaj) kaj kiuj estas interesataj pri la evoluado kaj progreso de la lingvo. C\u0302u iluzio?"}, {"text_idx": "#000037", "text": "Por tamen iom pravigi la opinion de jixiang, c\u0302ar probable li opinias, ke la voc\u0302on levis unu el tiuj arogantaj eu\u0306ropanoj, kiu mals\u0302atas azianojn (ne, tute ne), mi volas aldoni jenan komenton: Antau\u0306 ol veni al konkludo pri la karaktero de tiuj turismaj grupoj el Azio, kiuj vizitas la UKn kaj lau\u0306dire ne scipovas Esperanton (do antau\u0306 ol prijug\u0302i au\u0306 \u201ckondamni\u201d ilin), necesus fari iusencan sociologian enketon inter ili lau\u0306 jenaj kriterioj: kiuj ili estas (t.e. c\u0302u ili estas /aktivaj/ e-istoj en siaj landoj, membroj de siaj asocioj), c\u0302u ili scipovas Esperanton (baze, progresanta nivelo ktp.), kun kiuj intencoj ili vizitas la UKn, kiu estas ilia konduto dum la UK (ofte ili aperas grupe kaj malaperas grupe, havante grupan premon au\u0306 grupajn devigojn, kiuj estas tipaj por tiaj turistoj kaj tute ne videblas en iuj programeroj), sed kiuj estas ankau\u0306 iliaj deziroj kaj bezonoj (c\u0302ar ofte oni lasas tiujn homojn kaj grupojn, kiuj unuafoje partoprenas, en tute fremda c\u0302irkau\u0306aj\u0302o tute solaj), ktp. Se oni havus informojn rikoltitajn el tia enketo, oni eble estus jam pli sag\u0302a kaj povus science argumenti kaj pli bone plani. Se tiuj homoj venas al la UK kun sinceraj intencoj, t.e. ke ili volas lerni Esperanton au\u0306 plibonigi sian lingvokonon, ec\u0302 se lerni Eon por ili estas malfacile, au\u0306 reale kontribui al la programo, tiam ili certe estus tre bonvenaj. Mi memorigas, ke siatempe, en la 60-80aj jaroj, aperis amaso (centoj da per busoj de Esperantotur) da poloj en Universalaj Kongresoj kaj en IJK, de kiuj multaj ne scipovis Eon, tiel ke en iuj kazoj (kiel en Vraca 1963) oni ec\u0302 devis limigi ilian kvanton. Sed mi dubas, ke UEA au\u0306 iu ajn en UEA estas interesata fari tian enketon. UEA estas interesata nur pri la kotizoj de tiuj homoj kaj pri ciferoj por anonci: jen el C\u0302inio partoprenis 50 au\u0306 100 personoj, el Koreio 70 au\u0306 140, el Japanio 100 au\u0306 200, ktp. (nu en Lahti estis esence pli malmultaj). C\u0302u tiu tuta afero havas iun sencon krom kolekto de mono kaj fanfaronado pri kvantoj, oni povas dubi."}, {"text_idx": "#000046", "text": "turismadeblo estas unu el la cxefaj interesoj de esperanto. Miaopinie necesas konsideri tion, kaj ne malrespekti tiujn, kiuj venas precipe por turismadi (kaj kiuj eventuale ne bone scipovas la lingvon). Unu el la cxefaj kialoj de la malgrandi de la aktuala UK estas la elekto de la urbo Lahti. Mi sxategas Finnlandon, sed estas lando kie cxio estas multekosta (kompare kun la tuta mondo), kaj la urbo el turisma vidpunkto estas malpli interesa ol aliaj. La turisma vidpunkto oni evidente devas konsideri antaux elekti urbon por UK. Tempo kaj mono ne estas senlimaj, kaj mi mem ne partroprenis en certaj UK cxar aliaj lokoj estis pli interesaj por viziti."}, {"text_idx": "#000059", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000061", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000063", "text": "Alig\u0302i al 400 aliaj abonantoj"}]